Framkvæmdir við Sandabraut á Akranesi hafa tafist og hafa nokkrir lesendur haft samband við Skessuhorn til að furða sig á þessu . Aðgengi að húsum við götuna hefur verið erfitt þar sem ekki hefur verið hægt að aka að húsum . Um sameiginlega framkvæmd Akraneskaupstaðar og Orkuveitu Reykjavíkur er að ræða og samkvæmt upphaflegri áætlun átti endurnýjun veitulagna og slitlags í götunni að vera lokið 29. júní sl . Þorvaldur Vestmann , sviðsstjóri tækni - og umhverfissviðs sagði í samtali við Skessuhorn að verkþáttur bæjarins væri ekki enn hafinn . Líkt og oft gerðist við endurnýjun lagna hefði komið í ljós við framkvæmdir að endurnýja þyrfti meira en upphaflega var gert ráð fyrir . Samkvæmt verkfundi sem haldinn var 24. júlí sl. er gert ráð fyrir að ljúka framkvæmdum í 34. viku , sem er frá 19. - 25. ágúst . Aðspurður sagði Þorvaldur að þessar tafir gætu átt sér eðlilegar skýringar og því væri ekki víst að um dagsektir yrði að ræða . Hlutur bæjarins í verkinu tæki u.þ.b. hálfan mánuð . Verið væri að klára lagnir og undirbúningsvinna fyrir slitlag gæti hafist fljótlega .